b'\n_START_ARTICLE_\nKloostrikirik (Sighi\xc8\x99oara)\n_START_PARAGRAPH_\nKloostrikirik, mida tuntakse ka dominiiklaste kloostri kirikuna (rumeenia keeles Biserica M\xc4\x83n\xc4\x83stirii Dominicane) on gooti kirik, mis varem oli keskaegse dominiiklaste kloostri osa Sighi\xc8\x99oaras, Rumeenias. Kirik ehitati aastal 1289, hoone k\xc3\xbcljes on allesj\xc3\xa4\xc3\xa4nud pool 1888. aastal lammutatud dominiiklaste kloostrist. Klooster oli \xc3\xbcks osa Paulus Hungaruse poolt kavandatud v\xc3\xb5rgustikust, mis pidi kaitsma Ungari kuningriiki ketserluse vastu. Hoone ehitust toetas saksa aadlik Leonard Barlabassi.\n_START_SECTION_\nArhitektuur\n_START_PARAGRAPH_\nV\xc3\xb5rreldes kirikut seest ja v\xc3\xa4ljast, leiab m\xc3\xb5ningaid stiilierinevusi. Kui sisekujunduses on \xc3\xbclekaalus barokkstiil, siis lihtne v\xc3\xa4lisfassaad on ehitatud hilisgooti stiilis. K\xc3\xb5ige muljetavaldavamal l\xc3\xa4\xc3\xa4nepoolsel v\xc3\xa4lisseinal domineerib kolmnurkne ehisviil, mida kaunistavad kolm k\xc3\xb5rget gooti akent. P\xc3\xa4rast kiriku ja Tunnitorni vahel olnud keskaegsete hoonete lammutamist ehitati l\xc3\xb5unak\xc3\xbcljele kolm tulpa, mis l\xc3\xb5ppevad kirikut toetava kolme kaarega hoone \xc3\xbclaosas._NEWLINE_Kirikus on barokiajastul valitsenud t\xc3\xbc\xc3\xbcpilisi elemente ja kunstip\xc3\xa4rane m\xc3\xb6\xc3\xb6bel. Kirikut kaunistavad sambad ja kaared, altar, pingid, varikatus, v\xc3\xa4rvitud orelid ja r\xc3\xb5dud ning idamaised vaibad._NEWLINE_K\xc3\xb5ige t\xc3\xa4htsam ese on pronksist valatud ristimiskivi, mis on kiriku vanim ja hinnalisim vara. Ristimisn\xc3\xb5ul on ladinakeelne kiri: "Peletagu ristimine kurjad j\xc3\xb5ud ja kuradi", loetav on ka autori signatuur: "See t\xc3\xb6\xc3\xb6 on tehtud Jacobi k\xc3\xa4tega, tema kes teeb kellasid, meie issanda aastal 1440"._NEWLINE_Ristimiskivi valmistati Sighi\xc8\x99oara kohalikus t\xc3\xb6\xc3\xb6kojas, see on 108,5 cm k\xc3\xb5rge ja 60,3 cm l\xc3\xa4bim\xc3\xb5\xc3\xb5dus._NEWLINE_Sarnane ristimiskivi, mis p\xc3\xa4rineb samast perioodist, asub Sibiu evangeelses kirikus, kuid sellel ei ole sama v\xc3\xb5lu, mis Sighi\xc8\x99oaras asuval kivil.'